Budapest
Store norske leksikon,Geografi,Verdens geografi,Europa,Ungarns geografi
Budapest er hovedstad i Ungarn, på begge sider av Donau, 30 kilometer sør for Donau-kneet. Byen har 1 752 286 innbyggere (2019). Budapest er landets politiske, økonomiske og kulturelle sentrum.
Bybeskrivelse Budapest består av Buda på vestsiden av Donau (åsbredden) og bydelen Pest på østsiden av Donau (slettebredden), foruten vidstrakte nyere områder. Pest utgjør to tredeler av hovedstadens areal. De to bydelene er forbundet ved seks veibroer og to jernbanebroer. Næringsliv og transport Byen har betydelig industri, og Pest er den mest industrialiserte delen av byen. Nord for Pest ligger jern- og stålverkene i Újpest, enda lenger nord finnes store kjemiske og farmasøytiske fabrikker. På Csepel-øya i sør ligger en konsentrasjon av anlegg for tungindustrien.Budapest er landets viktigste jernbaneknutepunkt. På nordspissen av Csepel-øya er det anlagt en moderne elvehavn med frihandel. I havneområdet er det også skipsverft. Nær byens sentrum er det på Pest-siden en egen terminal for cruiseskip. Størstedelen av Ungarns utenrikshandel går over Budapest. Budapest Liszt Ferenc internasjonale lufthavn er 16 kilometer sørøst for byen. En tunnelbane ble åpnet i 1896. Dette er den nest eldste tunnelbanen i Europa. Turisme er av stor betydning for byens økonomi. I 2019 besøkte 4,5 millioner turister hovedstaden, mot 2,3 millioner i 2009. Kultur og utdanning På Buda-siden ligger slottet oppe på det gamle festningsberget, og Matthiaskirken, grunnlagt i 1015, gjenreist i romansk stil på midten av 1200-tallet og fullført i gotisk stil på 1400-tallet. Her ble de ungarske konger kronet. Kirken er et av de få byggverk som er igjen fra før tyrkertiden. På Pest-siden vender parlamentsbygningens 265 meter lange fasade mot Donau. Her ligger videre vitenskapsakademiet, nasjonalteateret, operaen og St. Stefanskirken som ble oppført i 1873–1902 og er byens største kirkebygg. På Pest-siden er også Europas største synagoge, som ble bygd fra 1854 til 1859. På Margaretaøya finnes termalbad, park- og sportsanlegg og friluftsteater.Deler av Budapest, blant annet slottet i Buda, står på UNESCOs verdensarvliste.Det eldste av de seks universiteter ble grunnlagt i 1635, flyttet til Buda i 1777 og til Pest i 1784. Byen har mange høyskoler, akademier, rikholdige museer og kunstsamlinger, zoologisk og botanisk hage. Historikk Buda kan føres tilbake til den romerske koloni Aquincum, «den vannrike», grunnlagt vel 100 år evt. I 1241 ble både Buda og det yngre Pest brent av tatarene. Gjenoppbygd, blant annet av tyske kolonister, ble Buda i 1361 Ungarns hovedstad, mens Pest utviklet seg til en viktig handelsby. Tyrkertiden i 1541–1686 ga et hardt tilbakeslag, men ved Maria Teresias og Josef 2s støtte kom byene seg snart opp igjen, særlig Pest, som rundt 1800 ble den viktigste byen. I 1813 var innbyggertallet til sammen 36 000.I 1848 ble riksdagen flyttet fra Bratislava til Buda. I 1873 ble Buda, Ó-Buda («Gammel-Buda») og Pest forent til én by, som i 1881 hadde 370 767 innbyggere. I 1900 var tallet økt til 716 476. Buda hadde før andre verdenskrig nærmere 20 prosent jøder og en del tyskere. Begge grupper var stort sett forsvunnet etter krigen. I 1919 var Buda i hendene på Béla Kun og deretter i tre måneder besatt av rumenerne. I 1944–1945 ble byen liggende i frontlinjen i flere måneder. Pest ble inntatt av den røde armé 18. januar 1945 og Buda 12. februar 1945. Under andre verdenskrig ble en tredel av alle hus i Pest mer eller mindre ødelagt, mens 70 prosent av alle bygninger i Buda ble ødelagt. Norge i Budapest Det er norsk ambassade i Budapest. Les mer i Store norske leksikon Buda slott Buda Pest Ungarn Ungarns geografi Ungarns historie Ungarns befolkning Økonomi og næringsliv i Ungarn Eksterne lenker Turistinformasjon om Budapest UNESCO World Heritage Site: Budapest, including the Banks of the Danube, the Buda Castle Quarter and Andrássy Avenue (1987, 2002)